Skal bruke over en milliard på Majorstuen stasjon
I mai starter oppgraderingen av Majorstuen T-banestasjon. Stasjonen må være klar før Fornebubanen kan kobles til Oslos T-banenett. I flere år snakket man om en helt ny underjordisk T-banestasjon på Majorstuen. Dette ville ha kostet seks milliarder kroner. På grunn av den høye prisen ble planene skrotet. Likevel får dagens stasjon en kraftig ansiktsløftning. Prisen blir 1,1 milliarder kroner. Oppgraderingen er nødvendig fordi Fornebubanen skal kobles til dagens T-banenett 600 meter vest for Majorstuen.  Den oppgraderte stasjonen får flere adkomster og større plattformer. I tillegg kommer en ny gang- og sykkelbro i vestenden av stasjonen. Den nye broen vil sørge for bedre tilgang til stasjonen. Den vil også forbinde Slemdalsveien med Sørkedalsveien. For å få til det, må det såkalte Tilbords-bygget, de røde brakkene og hallen nærmest sporet, rives. Også den lille uteserveringen til Perrongen sportspub skal rives. Ved å rive ovennevnte bygninger og åpne et verkstedområde som er stengt for publikum i dag, vil Sporveien skape et åpent byrom på stasjonsområdet. – Jeg vil si at dette er et byutviklingsprosjekt, sier Thor Georg Sælid. Han er konserndirektør for infrastruktur og prosjekter i Sporveien. Starter i mai De forberedende arbeidene som starter på stasjonen i mai, vil pågå til våren 2025. Mesteparten av jobben vil være ferdig høsten 2026. Det vil likevel være noe arbeid på og rundt stasjonen til Fornebubanen er klar i 2029. Sommeren 2025 vil stasjonen stenges helt i fire uker i juli når spor og plattformer bygges opp fra grunnen av. I noe tid før og etter dette vil T-banetogene kunne kjøre forbi, men ikke stanse på Majorstuen stasjon.  – Arbeidene i 2025 legges til sommeren når mange er på ferie. Vi håper passasjerene forstår – og ser at oppgradert Majorstuen stasjon kommer passasjerene og byen til gode i mange år fremover, sier Sælid. Deler av dagens situasjon ligger i en kurve. Det gjør at det er stor avstand mellom togene og perrongen. Den nye stasjonen skal rettes ut. 70.000 passasjerer bruker Majorstuen stasjon daglig. Beregninger fra Ruter viser at tallet vil øke til 90.000 når Fornebubanen åpner. Økningen vil blant annet skyldes at reisende mellom Fornebu og Oslo vest vil bytte tog på Majorstuen. – Med tanke på antall passasjerer, blir Majorstuen like stor som Jernbanetorget, sier Ingeborg Krigsvoll.  Hun er prosjektleder for utbyggingen. Fra 28 til 36 tog i timen Majorstuen T-banestasjon er i dag utformet slik at av- og påstigning tar for lang tid. En av grunnene til det er at de fleste passasjerene bruker T-banens samme innganger, sprer seg i liten grad og ender med å stå i kø ved dørene nærmest Majorstukrysset. – Når de reisende ikke bruker alle dørene på T-banetoget, blir toget stående lenger enn nødvendig på stasjonen. Ved å oppgradere stasjonen får vi passasjerene til å spre seg bedre på plattformene og i større grad bruke dørene lengst vest, sier Sælid. Dette er også viktig for å få flere tog gjennom tunnelen mellom Majorstuen og Tøyen. Når Fornebubanen åpnes, skal kapasiteten økes fra dagens 28 tog i timen til 36 tog i hver retning forbi Majorstuen.  Det nye signalsystemet for T-banen vil også være viktig for å få til det. Signalsystemet vil være klart til åpningen av Fornebubanen. Fjerner flaskehals Byråd for miljø og samferdsel, Marit Vea (V), sier at den nye stasjonen vil gjøre hverdagen bedre for mange. – Nå fjerner vi en flaskehals for kollektivtrafikken, skaper plass for Fornebubanen og gjør Majorstuen-området bedre for alle som bor og ferdes der, sier Vea.
I mai starter oppgraderingen av Majorstuen T-banestasjon. Dagens stasjon får oppgradering til 1,1 milliarder kroner. Dette er for å koble Fornebubanen til T-banenettet.  Den nye stasjonen får flere innganger, større plattformer, og en ny gang- og sykkelbro. Noen bygg må rives for å skape et mer åpent rom rundt stasjonen.  Arbeidet skal være ferdig i 2026. Stasjonen vil stenges helt i fire uker i 2025. Fornebubanen er klar i 2029. Majorstuen stasjon blir da like travel som Jernbanetorget med 90.000 daglige passasjerer.